GiliGold/VAD_KnessetCorpus huggingface dataset:
אורי אורבך: מה העסקה?
אורי אורבך: נו, אני במתח.
אופיר אקוניס: לא, בוודאי שהוא יגיד.
אורי אורבך: חוק המרפסות?
אורי אורבך: מה?
זאב אלקין: כשש"ס וישראל ביתנו מצליחים להגיע לעסקה זה - - - מאוד קשה.
משה גפני: שהשושבין שלה היה יושב-ראש הקואליציה, זאב אלקין.
משה גפני: יש הצעת חוק שמונחת על שולחנה של ועדת החוקה שעניינה דברים פרסונליים, של הארכת מועד האפשרות של בחירת רבנים וכל מה שנלווה לזה, ואמר לי יושב-ראש ועדת החוקה שהוא לא מתכוון לקדם את זה.
משה גפני: ולפתע פתאום, יום לפני שאתה מחליט בוועדת הכנסת על העברת החוק של פתיחת אזורי רישום – שלכל הדעות זה צריך להיות בוועדת הפנים, וזה שם – מעביר יושב-ראש ועדת החוקה את הצעת החוק הזאת פתאום.
משה גפני: הוא כמובן מצביע נגד, אבל דואג ששניים יהיו בעד.
משה גפני: אני למדתי בתורה: תמים תהיה עם השם אלוקיך, לא: תמים תהיה עם ישראל ביתנו וש"ס.
משה גפני: לא כתוב את זה בשום מקום.
זאב אלקין: עם יושב-ראש הקואליציה אפשר - - -
משה גפני: כשאני אומר ישראל ביתנו וש"ס אני מתכוון אליך.
זאב אלקין: על זה אני מוחה בתוקף.
משה גפני: אני אמרתי את זה אתמול, היום הליכוד זה לא הליכוד של מנחם בגין.
משה גפני: היום הליכוד זה הליכוד של אלקין.
אורי אורבך: מזאב ז'בוטינסקי לזאב אלקין.
משה גפני: אני אומר את זה לציבור החרדי ושאף אחד לא יטעה: יש בציבור החרדי סימפטיה גדולה לליכוד מאז ממשלת בגין שהיו אז דברים שאנחנו יכולים להשתבח בהם – לא קשור בכלל לעניין.
משה גפני: היום זה משהו אחר לגמרי, אחר לחלוטין, ואני אומר לכם שיהיו לזה השלכות.
משה גפני: אני לא יודע אם יש שמאל במדינה הזאת, אבל אני מקווה שיש דברים אחרים.
משה גפני: אבל אם יהיה שמאל אני אדע מה אני צריך להגיד לאנשים.
דוד רותם: אתה תמיד תהיה פה, אז מה אם לא יהיה שמאל?
זאב אלקין: יהיה לפיד.
אורי אורבך: הם יתפקדו לקדימה בסוף ולא לליכוד.
משה גפני: אנחנו לא נתפקד לשום - -
יריב לוין: מדובר בעסקה שכמוה לא ראית ב-17 שנותיך בכנסת.
משה גפני: אנחנו מדברים על דבר שיש בו כמה היבטים ושאסור בשום פנים ואופן לעשות את זה.
משה גפני: האחד, פורמלי – יש חוק שמונח בוועדת הפנים - -
יריב לוין: אבל לא נדון בה.
משה גפני: נדון הרבה מאוד פעמים, הרבה מאוד פעמים.
אורי אורבך: כמה פעמים הוא נדון?
משה גפני: אפשר לקרוא לחבר הכנסת שנלר ולשאול אותו כמה הוא ישב - -
זאב אלקין: הוא עלה וירד מסדר-היום הרבה פעמים.
יריב לוין: לא נדון.
יריב לוין: היה דיון בחוק הזה?
משה גפני: היה דיון בחוק הזה כמה פעמים.
משה גפני: הוא ישב עם רבנים שמתנגדים לחוק הזה, הוא ישב אתנו, הוא ישב בוועדה כמה פעמים.
יריב לוין: אז כיצד זה יושב-ראש ועדת הפנים לא מתנגד להוצאת הדיון מהמגרש שלו?
דוד רותם: להיפך, הוא שמח שזה יעבור לוועדת החוקה כי שם הדיונים רציניים וגם אתם תוכלו לבוא לדיונים.
דוד רותם: גם שם ישמעו אתכם.
אברהם מיכאלי: גם בוועדת הפנים הדיונים רציניים.
אברהם מיכאלי: אל תשמיץ.
יריב לוין: חבר הכנסת מיכאלי, יושב-ראש ועדת הפנים לא מתנגד שהחוק ייצא ממגרשו?
אברהם מיכאלי: הוא מסכים, הוא מסכים.
משה גפני: אני יכול להשלים את דברי?
משה גפני: מה אתם רוצים, שאני אגיד את כל האמת?
משה גפני: מה אמר לי יושב-ראש ועדת הפנים ומה אמר לי יושב-ראש ש"ס?
משה גפני: אתם רוצים שאני אגיד?
דוד רותם: כן, כן, תגיד.
משה גפני: מה אתם אומרים, הוא מסכים?
משה גפני: הוא מסכים?
משה גפני: אמנון כהן מסכים?
משה גפני: המזל שבניגוד לאחרים אני לא מקליט שיחות.
יריב לוין: חבר הכנסת גפני, אם בא אלי יושב-ראש ועדת הפנים ואומר: אני מסכים, ובא יושב-ראש ועדת החוקה - -
משה גפני: חבל על הזמן מה שהוא אמר.
משה גפני: יושב-ראש ש"ס אמר לי בנוכחות הרבה אנשים: בשום פנים ואופן לא להעביר את זה לוועדת החוקה.
יריב לוין: חבר הכנסת גפני, אני רוצה להגיד לך דבר אחד – בא יושב-ראש ועדת הפנים ואומר: רוצה אני, בא יושב-ראש ועדת החוקה ואומר: רוצה אני לקבל.
יריב לוין: באים המציעים בשתי הצעות החוק ואומרים: רוצים אנחנו שזה ילך לוועדת החוקה.
משה גפני: שנלר אמר שהוא רוצה להעביר את זה לוועדת החוקה?
יריב לוין: שנלר לא התנגד - -
משה גפני: שנלר אמר לי שהוא מתנגד.
יריב לוין: אז לי לא אמר.
משה גפני: הוא לא אמר לך שהוא בעד.
יריב לוין: אמרה לי חברת הכנסת קירשנבאום שהיא תשמח מאוד, אני מניח שהיא נמצאת כאן - -
משה גפני: כן, היחידה הישרה פה בכל הסיפור הזה היא פאינה קירשנבאום.
משה גפני: היא היחידה הישרה.
יריב לוין: - - ולא שמעתי שום טרוניה גם מחבר הכנסת שנלר ששיחתי האחרונה אתו היתה אתמול.
אורי אורבך: את היחידה הישרה פה אבל התחרות לא קשה.
אברהם מיכאלי: פאינה, קחי את זה לפריימריז - -
פניה קירשנבאום: אין פריימריז, אתה יודע.
יריב לוין: אז אני אומר שוב: במצב הזה אני לא רואה שום סיבה לא לאשר את זה.
יריב לוין: משפט סיום, חבר הכנסת גפני.
משה גפני: אני התחלתי לסכם.
משה גפני: אמרת לי שזה לא נדון - -
יריב לוין: אני שאלתי.
יריב לוין: לא אמרתי כלום, רק שאלתי.
משה גפני: זה נדון, נדון הרבה מאוד פעמים.
משה גפני: זה צריך להיות בוועדת הפנים.
משה גפני: אני אומר לך את האמת: יושב-ראש ועדת הפנים לא מסכים.
משה גפני: הוא אמר לך שהוא מסכים.
יריב לוין: הוא לא אמר לי.
יריב לוין: אומר לי חבר הכנסת מיכאלי, ראש סיעתו.
משה גפני: הרי, אני לא אומר בעניין הזה שקר.
משה גפני: הוא לא מסכים, הוא לא מסכים.
משה גפני: אמר לי יושב-ראש ש"ס בשבוע שעבר, במליאה, בנוכחות הרבה חברי כנסת – אני יכול להביא אותם, נדמה לי שגם מיכאלי שמע את זה: בשום פנים ואופן לא להעביר לוועדת החוקה.
משה גפני: אמר לי אלי ישי, אמר לי אלי ישי.
זאב אלקין: אתה רוצה להגיד שיושב ראש סיעת ש"ס פועל בניגוד לעמדתו של - - -?
אברהם מיכאלי: כשיושב ראש ועדת החוקה חוזר בתשובה, תאמין לי, אין צדיקים יותר גדולים ממנו.
משה גפני: הדבר השני, המשמעות של החוק הזה, להעביר אותו מוועדת הפנים לוועדת החוקה, המשמעות של החוק וכל מה שנלווה לעניין הזה – אני רואה בזה הפרה של ההסכם הקואליציוני, אני רואה בזה הפרה של הסטטוס קוו.
משה גפני: אם זה עובר לוועדת החוקה, כולל החוק של חברת הכנסת פאינה קירשנבאום, המשמעות של העניין היא ברורה בגלל שבוועדת הפנים אפשר היה להמשיך את הדיון בזה.
משה גפני: הרי אפשר לעשות את אותו דיל, אפשר לעשות שהחוק יימשך ויגיע לסיכום.
משה גפני: אני רואה בזה הפרה של ההסכם הקואליציוני על כל המשתמע מכך, שלא תהיה אי הבנה בעניין, שאף אחד לא יבוא אלי בטענות אחרי זה.
משה גפני: והדבר השלישי, אני אומר, זה דיל לא כשר, לא כשר, זה מין בשאינו מינו.
קריאה: רגע, אתה תענה, דודו.
יריב לוין: לא עונים - - -
משה גפני: זה מין בשאינו מינו.
דוד רותם: אני לא מבין מה לא כשר.
דוד רותם: הכשר של הבד"צ יש על זה אפילו.
משה גפני: אם לא יפריעו לי הייתי מסיים.
יריב לוין: כן, אתה צודק.
משה גפני: זה ברור לחלוטין, שאף אחד לא יחשוב אחרת, נעשתה כאן עסקה שהיא עסקה לא כשרה לחלוטין.
משה גפני: לקחת את החוק שצריך להיות בוועדת הפנים, למכור אותו לישראל ביתנו תמורת המחיר ששילם יושב-ראש ועדת החוקה בשבוע שעבר על העניין הזה.
משה גפני: הציבור לא יסלח, לא לש"ס בוודאי, לפי דעתי גם לא לישראל ביתנו.
משה גפני: ש"ס מוכרת פה אידאולוגיה תמורת תפקידים, תמורת ג'ובים.
משה גפני: זה הפרה של כל ההסכם.
משה גפני: אנחנו צד לעניין הזה.
משה גפני: אנחנו לא מציעי החוק, אנחנו לא ראשי הוועדה של שתי הוועדות האלה, אנחנו צד בעניין.
משה גפני: מוכרים אידאולוגיה תמורת ג'ובים, ולכן אני מציע לקבל את הרוויזיה שלי ולהשאיר את זה בוועדת הפנים.
יריב לוין: מי שבעד לקבל את הרוויזיה ולחזור ולדון בנושא, מי שמתנגד פירושו מתנגד לרוויזיה ומשאיר את ההחלטה הנוכחית על כנה להעביר את הצעות החוק לוועדת החוקה, חוק ומשפט.
יריב לוין: אנחנו מצביעים על כל אחת מהרוויזיות בנפרד.
יריב לוין: הרוויזיה הראשונה לעניין הצעת החוק של חברת הכנסת קירשנבאום.
יריב לוין: מי בעד הרוויזיה?
יריב לוין: בעד – מיעוט
יריב לוין: הרוויזיה להצעת חוק לתיקון פקודת הנישואין והגירושין (רישום) (מס' 2) (רישום לנישואין של בני זוג יהודים), התשע"ב-2012, לא נתקבלה.
יריב לוין: 1 בעד, 6 נגד, נמנעים אין.
דוד רותם: יום שחור לקואליציה.
משה גפני: יום שחור לכנסת.
יריב לוין: אני עובר לרוויזיה השנייה.
משה גפני: מה התוצאה?
יריב לוין: התוצאה היא 6 נגד, 1 בעד, אין נמנעים ולכן הרוויזיה נדחתה.
משה גפני: אני לא מאמין, באמת?
משה גפני: אחרי הנאום שלי לא השתנה שום דבר?
יריב לוין: אני עובר לרוויזיה השנייה על הצעת החוק של חבר הכנסת שנלר.
יריב לוין: הרוויזיה להצעת חוק לתיקון פקודת הנישואין והגירושין (רישום) (מס' 3) (אזורי רישום לנישואין של בני זוג יהודים), התשע"ב-2012, לא נתקבלה.
יריב לוין: אחד בעד הרוויזיה.
יריב לוין: מי נגד הרוויזיה בעניין הצעת החוק של שנלר?
יריב לוין: תצביעו, כי לא רואים.
דוד רותם: אותם שישה, נו.
יריב לוין: שישה נגד.
יריב לוין: רבותי, אני קובע שאחד בעד, שישה נגד, נמנעים אין.
יריב לוין: הרוויזיה השנייה גם היא לא התקבלה.
יריב לוין: הסעיף הראשון על סדר-היום: המלצה בדבר מינוי יושבי ראש לוועדות הבאות: ועדת החינוך, התרבות והספורט והוועדה המיוחדת לזכויות הילד.
יריב לוין: אדוני היושב-ראש הקואליציה, בבקשה.
זאב אלקין: אני מבקש להביא בפני ועדת הכנסת המלצה, להמליץ על חילופי גברי בראשות שתי ועדות: ועדת החינוך והוועדה המיוחדת לזכויות הילד.
זאב אלקין: ההמלצה הזאת נובעת מתיאום של הסכם קואליציוני שלנו עם שתי סיעות – במקרה הזה עם סיעת העצמאות ועם סיעת ישראל ביתנו, ובהתאם להמלצה הזו אני מציע, כפי שעודכנתי על-ידי יושבת-ראש סיעת העצמאות, שהיא מועמדת לתפקיד יושב-ראש ועדת החינוך מטעם סיעתה, אני ממליץ על חברת הכנסת עינת וילף כמועמדת לתפקיד יושבת-ראש ועדת החינוך, ועודכנתי על-ידי יושב-ראש סיעת ישראל ביתנו, שמועמדת מטעמם לתפקיד הוועדה המיוחדת לזכויות הילד, זאת חברת הכנסת אורלי לוי אבקסיס.
זאב אלקין: בהתאם לזה אני ממליץ לוועדת הכנסת להמליץ על מינויה לתפקיד יושב-ראש.
יריב לוין: את כל דברי הפרידה מהיוצאים וההצלחה לנכנסים, נעשה במליאת כל אחת מהוועדות הרלוונטיות.
אברהם מיכאלי: זה הכול לפי סיכומים ישנים.
זאב אלקין: ההסכמים ידועים, חתומים, הונחו על שולחן הכנסת.
יריב לוין: ההסכמים מוקדמים, והליכוד היא סיעה שמקיימת את ההתחייבויות שלה.
יריב לוין: מי בעד אישור ההמלצה בדבר החילופים בהתאם להודעתו של יו"ר הקואליציה?
יריב לוין: הצבעה בעד – פה אחד ההמלצה אושרה.
יריב לוין: ביום רביעי הקרוב תהיינה ישיבות – בוועדה לזכויות הילד כעבור שבוע - ושם נבצע את החילופים באופן רשמי וסופי.
יריב לוין: הנושא השני על סדר-היום: בחירת סגנים ליושב-ראש הכנסת, שגם הם מתחייבים מכוח השינויים האלה.
ירדנה מלר הורוביץ: הגיע מכתב ההתפטרות של חבר הכנסת אורי מקלב.
ירדנה מלר הורוביץ: אני שואלת, מבחינת התקנון, צריך לחכות 48 שעות.
יריב לוין: נמליץ, ונאשר במליאה אחר כך.
רוברט אילטוב: אורלי בדרך.
רוברט אילטוב: היא צריכה גם כן להניח את המכתב.
זאב אלקין: בהמשך לסיכומים שהיו לגבי שני תפקידי סגן יושב-ראש, ההתפטרות של חבר הכנסת אורי מקלב נובעת מהעובדה שבזמנו חוקק חוק כאן בוועדת הכנסת, לתוספת שני סגנים מעבר למכסה הרגילה - אחד לסיעות הקטנות באופוזיציה, אחד לסיעות הקטנות בקואליציה.
זאב אלקין: במסגרת הסיכומים המוקדמים שהיו, חבר הכנסת אורי מקלב מתפטר, ומפנה את מקומו לחבר הכנסת זבולון אורלב – הוא מועמד, לפי מה שהודיעו לי, של סיעת הבית היהודי.
יריב לוין: אני חושב שהוא שובר הקדנציה את השיא מבחינת מספר התפקידים.
זאב אלקין: עד כמה שעודכנתי בזמנו על-ידי יושב-ראש סיעתו, הוא מועמד מטעם הסיעה לתפקיד סגן יו"ר הכנסת, ובהתאם לזה אני ממליץ – כמובן, בכפוף לכניסה לתוקף של מכתב ההתפטרות של חבר הכנסת מקלב בעוד 48 שעות, ובמקביל, לפי מה שעודכנתי על-ידי יושב-ראש סיעת ישראל ביתנו, בדרך למזכירת הכנסת מכתב התפטרות של חברת הכנסת אורלי לוי, שבדיוק מינינו אותה לתפקיד יושבת-ראש הוועדה לזכויות הילד, ואני מבין שמועמדת להחליף אותה חברת הכנסת ליה שמטוב.
זאב אלקין: בהתאם לזה אני ממליץ שנאשר את שתי המועמדויות – כמובן, בכפוף להגשת המכתבים וכניסתם לתוקף בעוד 48 שעות ואישור המליאה.
זאב אלקין: נדמה לי שזה גם דורש הצבעה במליאה.
אברהם מיכאלי: למה מקלב לא מעביר את זה?
זאב אלקין: כי הסיכום היה שזה לכל הסיעות יחד, לכן כרגע הוא מפנה את זה לחבר הכנסת זבולון אורלב.
יריב לוין: מי בעד לאשר את ההמלצות בכפוף לקבלת וכניסת שני מכתבי ההתפטרות לתוקף?
יריב לוין: הצבעה בעד – פה אחד ההמלצות אושרו.
יריב לוין: במידה שמי מהמכתבים לא יגיע או יימשך חזרה, נביא את הנושא מחדש לדיון על כל היבטיו וכל מרכיביו.
יריב לוין: נתחיל בסעיף השני על סדר-היום: קביעת ועדה לדיון בהצעת חוק הנוער (טיפול והשגחה)(תיקון - בחירת ידיד ומקום חסות בהתחשב בארץ מוצאו ובשפת אמו של הקטין), התשע"ב-2012, של חברת הכנסת מרינה סולודקין, מס' פ/4088/18.
יריב לוין: נשמעו הצעות, להעביר את הדיון לוועדה לזכויות הילד או לוועדת העבודה, הרווחה והבריאות.
יריב לוין: יו"ר ועדת העבודה, הרווחה והבריאות ביקש שהנושא יידון אצלו בוועדה, וכך מבקשת גם המציעה, ומשכך אני מציע להעביר את זה לוועדת העבודה, הרווחה והבריאות.
מרינה סולודקין: הצעת חוק בתי הדין הדרוזיים (תיקון - נציגי הכנסת בוועדת המינויים), התשע"ב-2012
יריב לוין: אני עובר לנושא הראשון בסדר-יומנו: דיון בהצעת חוק בתי הדין הדרוזיים (תיקון - נציגי הכנסת בוועדת המינויים), התשע"ב-2012, הצעתם של חברי הכנסת שכיב שנאן וחמד עמאר, שאליה הצטרפו חברי הכנסת סעיד נפאע ומגלי והבה.
יריב לוין: אנחנו אמורים להכין אותה היום לקריאה הראשונה.
יריב לוין: מספרה פ/4150/18.
יריב לוין: חבר הכנסת שנאן יציג את ההצעה, בבקשה.
שכיב מוראד שנאן: מדובר בהצעת חוק שהתחלתי עוד בקדנציה הקודמת.
שכיב מוראד שנאן: מן הדין ומן הצדק, כשיש חברי כנסת מכהנים, שחברי הכנסת הם אלה שיהיו נציגי הכנסת.
שכיב מוראד שנאן: אם יהיה מצב שלא יהיו חברי כנסת דרוזיים שיכהנו, אז נחזור למתכונת של בחירת נציג חיצוני מטעם הכנסת, אבל כשיש חברי כנסת, הזכות הבלעדית לעניין הזה צריכה להיות שמורה להם.
שכיב מוראד שנאן: אני מודע לעובדה שבכנסת הזאת, עוד לפני כניסתי לכנסת, היו מספר ח"כים מספיק כדי שיוכלו להתמודד, ואף אחד מהם התמודד ולא אמר: והבה והבה, שנמצא פה, והמנצח קיבל את ייצוג הכנסת.
שכיב מוראד שנאן: זה המצב שאני בא למנוע.
שכיב מוראד שנאן: אין פה שום עניין אישי נגד איש כזה או אחר.
שכיב מוראד שנאן: לדעתי, כשיש חברי כנסת, הם אלה שצריכים לייצג את הכנסת.
יריב לוין: אני רוצה לשאול שאלה אחת שאותי מטרידה.
יריב לוין: הבעיה בעניין הזה היא כזאת: הרי ההסדר נקבע לא רק למצב שבו אין חברי כנסת במספר מספיק אלא גם למצב שבו בעוד, כאשר אתה בוחר, למשל, נציגים לוועדה למינוי דיינים, ומספר האפשרויות שעומדות לבחירה מתוך חברי הכנסת הוא מספר גדול מאוד, הרי שבמציאות שקיימת בעדה הדרוזית – עכשיו אנחנו נמצאים במצב אולי יוצא דופן, שאפשר היה לבחור חמישה מועמדים, כי את איוב אי-אפשר לבחור כסגן שר, אבל לכנסת יש אפשרות לבחור חמישה מועמדים פוטנציאליים.
שכיב מוראד שנאן: אחד מהם כבר נבחר – חבר הכנסת עמאר.
יריב לוין: כן, יש כאן בחירה אמיתית, אבל עלול להיות מצב, שנמצא את עצמנו במקום שבו יש שני חברי כנסת דרוזיים או שלושה חברי כנסת דרוזיים בלבד, ואז הלכה למעשה אפילו לפעמים לא באיזושהי חלוקה סיעתית שיש בה איזשהו שיקוף אלא באופן מקרי לגמרי, אולי אפילו שניים שמגיעים מאותה סיעה, והם שני האנשים היחידים- - -
שכיב מוראד שנאן: אין שום בעיה.
יריב לוין: ואז במצב הזה נגיע לתוצאה, שהיא לא בהכרח תוצאה ייצוגית אמיתית, מבחינת העדה.
יריב לוין: לכן אני שואל, אם יש מענה לבעיה הזאת כאן – אם אתם מציעים להגביל את זה למצב שבו יש מינימום מסוים של חברי כנסת?
יריב לוין: איך אתם רוצים לעשות את זה?
חמד עמאר: אדוני היושב-ראש, כשחוקק החוק לקחו בחשבון, שבעדה הדרוזית לא יהיה מצב של ששה חברי כנסת או חמישה או שלושה אפילו; כשחוקק הכנסת היינו במצב של מיעוט שלא יכול להציג חבר כנסת אחד.
חמד עמאר: עכשיו, אם העדה הדרוזית תתמודד לכנסת כרשימה נפרדת, גם עכשיו לא יכולה להביא חבר כנסת אחד, לא יכולה לעבור את אחוז החסימה.
חמד עמאר: אבל עצם העובדה שהיום יש ששה חברי כנסת, זה משהו חריג, כפי שאמרת.
חמד עמאר: אני חושב שזה משהו חריג.
חמד עמאר: לכן, אם יש חברי כנסת שמכהנים, אני בנקודה הזאת עם חבר הכנסת מציע ההצעה, חבר הכנסת שכיב, אם יש חברי כנסת שמכהנים, שמייצגים את הבוחרים – עצם העובדה שיש חברי כנסת מכהנים, זה אומר שהם הריבון והם המייצגים – אני לא חושב שיש מקום לבוא ולתת למישהו אפשרות להתמודד מבחוץ.
חמד עמאר: אנחנו היום נמצאים במצב חריג, שיש מישהו מכהן, ואנחנו לא מדברים על המצב של היום; אני מדבר על המצב העתידי.
שכיב מוראד שנאן: אני מדבר על המצב כיום.
יריב לוין: תכף נגיע לשאלה, מה עושים במצב הקיים.
חמד עמאר: אני לא מדבר על המצב הקיים; אני מדבר על מצב עתידי, שיש שני חברי כנסת מכהנים, והם מייצגים את הבוחרים שלהם.
חמד עמאר: אני חושב שמן הראוי שהם גם יתמודדו בתוך הכנסת, להיבחר, והם יהיו נציגים של הציבור, כי הם כבר עמדו במערכת בחירות אחת, וזה עובדה – גם בוועדה לבחירת שופטים במדינת ישראל.
חמד עמאר: זה גם חברי כנסת מכהנים, גם שרים, בכל מקום אחר.
חמד עמאר: כשיש חברי כנסת שמכהנים, זה החוק.
חמד עמאר: במצב הקיים, כשנגיע לתחולה, ומתי החוק יחול, אז נדבר על הנושא הזה, אבל אני מדבר על מצב שיש שניים או שלושה חברי כנסת, שבטוח שהם יהיו הנציגים של הציבור.
שכיב מוראד שנאן: אם יש חבר כנסת אחד שכהן, אותו חבר כנסת אוטומטית חבר בוועדה, ואז ייקחו נציג נוסף מבחוץ.
ארבל אסטרחן: לפי ההצעה, הוא לא יהיה אוטומטית.
שכיב מוראד שנאן: צריך להיבחר.
ארבל אסטרחן: יכול להיות שיהיה רוב נגדו.
שכיב מוראד שנאן: אין בעיה, הוא צריך להיבחר.
שכיב מוראד שנאן: כשיש שניים, גם שניהם יועמדו לבחירה.
שכיב מוראד שנאן: אם הם לא נבחרים, אם יש רוב נגדם, אפשר גם להביא מישהו מבחוץ.
שכיב מוראד שנאן: נאמר שנבחר מישהו, שלא יכול להביא רוב.
שכיב מוראד שנאן: זה מצב היפותטי, שיכול לקרות.
יריב לוין: זה מצב שיכול לקרות.
יריב לוין: זה לא מצב תיאורטי בכלל.
ארבל אסטרחן: עדיין – החלטה של הכנסת, מי הנציג שלה.
שכיב מוראד שנאן: הכנסת צריכה להחליט, מי הנציג שלה.
חמד עמאר: אז לא בוחרים לפי שם אלא בעד או נגד.
ארבל אסטרחן: לפי השם שלו.
חמד עמאר: הוא לא מתמודד נגד אף אחד.
ארבל אסטרחן: אם יש, למשל, דרוזי אחד, או שני דרוזים, והם המועמדים היחידים בכנסת, חברי כנסת – מצביעים בעד או נגד.
ארבל אסטרחן: הם לא מתמודדים מול מישהו חיצוני.
ארבל אסטרחן: רק אם הם לא קיבלו, אז הולכים למישהו חיצוני – זה מה שמוצע.
יריב לוין: יש לי עוד שאלה שנוגעת לצד הניסוחי - אחר כך נקרא את החוק, אבל אני חושב שכדאי לשים אליה לב: צריך, לפי דעתי, להיות ברור לגמרי בסעיפים (ב), (ג), בנוסח שמוצע להכנה לקריאה ראשונה, נדמה לי שצריך להיות ברור שבסיבוב הבחירה החדש – כי הרי זה יחייב סיבוב בחירה חדש – צריך לקבוע, מתי יתקיים סיבוב הבחירה הזה.
יריב לוין: צריך לקבוע במפורש שאותם חברי כנסת לא יכולים לשוב ולהתמודד בו – מי שלא נבחרו בסיבוב הראשון, כי אחרת זה לא ברור.
יריב לוין: בסדר – הם באו, לא נבחרו, עכשיו מה קורה?
יריב לוין: מה קורה במצב שבו אחד או שני חברי הכנסת לא נבחרו – אז צריך לקיים סיבוב נוסף, שבו אמורים להתמודד האנשים שאינם חברי כנסת.
יריב לוין: אני מדבר בצד הניסוחי.
יריב לוין: זה צריך להיות, לפי דעתי, כתוב בצורה ברורה, כי אחר כך יהיו מחלוקות על זה בלי סוף.
שכיב מוראד שנאן: לדעתי, צריך לומר אפילו שאם יש חבר כנסת אחד שמכהן, הוא אוטומטית נציג - לא צריך להיבחר.
אברהם מיכאלי: היה פה תקדים, שחבר כנסת התמודד, והוא לא נבחר.
חמד עמאר: גם אני לא אומר: אוטומטית.
חמד עמאר: הכנסת אמורה לבחור.
ארבל אסטרחן: לפי החוק הקיים, אם יש ח"כ אחד דרוזי, הוא אוטומטית נציג בוועדה.
יריב לוין: אוטומטית זה לא נכון.
חמד עמאר: ואם יש שני ח"כים, צריכים להתמודד שניהם- - -
ארבל אסטרחן: אם יש שני ח"כים, יכול להתמודד גם מישהו חיצוני, כמו שהיה פעם.
יריב לוין: עכשיו אנחנו מגיעים לסוגייה השנייה, והיא הסוגייה של התחולה עכשיו, לגבי המצב הנוכחי – האם אנחנו עושים הוראת מעבר כלשהי, סעיף 2, קובעים שתחילה בכנסת הבאה, או אנחנו מקיימים עכשיו בחירות חדשות.
שכיב מוראד שנאן: אני מבקש להחיל את זה מהרגע שאנחנו מסיימים את זה.
שכיב מוראד שנאן: יש פה חמישה חברי כנסת מכהנים וסגן שר שמכהן.
שכיב מוראד שנאן: אני חושב שהם יכולים לייצג את הציבור בצורה בלתי משתמעת לשני פנים.
חמד עמאר: אם אנחנו נפתח את זה, מה שמבקש חבר הכנסת שכיב שנאן, עכשיו, אני אצטרך להתמודד שוב?
ארבל אסטרחן: הרעיון הוא שרק השני – הנציג שאינו חבר כנסת.
ארבל אסטרחן: כך גם כתוב, וזו הכוונה.
יריב לוין: גם אם אתה תסכים, אני לא אסכים...
אברהם מיכאלי: ארבל, מה שאת אומרת, מצד אחד, משפטית, אולי היום הדבר מאפשר את זה בחקיקה, לפסול את אותה ועדה קיימת, או את אותו נציג שהוא היום נבחר- - -
ארבל אסטרחן: זה לא לפסול; זה לבחור מישהו- - -
אברהם מיכאלי: להדיח אותו.
שכיב מוראד שנאן: זה לא להדיח אותו בכלל.
שכיב מוראד שנאן: בכנסת הקודמת התחלנו את התהליך, וארבל – אם אני טועה, תקני אותי – כשאני נכנסתי לכנסת היה נציג שהוא חבר כנסת, חבר כנסת מגלי והבה, היה חבר כנסת נוסף, סעיד נפאע, שנבצר ממנו לכהן, לכן לפני שאני נכנסתי לכנסת, הכנסת בחרה בחור בשם יוסף איסמעאיל לכהן כחבר ועדה.
שכיב מוראד שנאן: כשנכנסתי לכנסת, עשינו בחירות חדשות, האיש התמודד מולי, ואני ניצחתי ב-67-17.
שכיב מוראד שנאן: אין לי בעיה, למען ההגינות, כדי שזו לא תהיה הדחה- - -
אברהם מיכאלי: זו הדחה, ברגע שזה מעכשיו לעכשיו.
אברהם מיכאלי: אתה יכול לתת לבן אדם - תתארגן – עוד שנה, עוד חצי שנה – אני לא יודע מתי יהיו פה בחירות.
שכיב מוראד שנאן: אתה יודע מתי היתה הדחה?
שכיב מוראד שנאן: רק במצב אחד: אם זו היתה הצעת חוק חדשה, שהתחילה עכשיו.
אברהם מיכאלי: זו הצעת חוק חדשה.
שכיב מוראד שנאן: ארבל, מתי התחלתי אותה?
ארבל אסטרחן: מה שהוגש בכנסת הקודמת הוא לא רלוונטי.
אברהם מיכאלי: אנחנו מחוקקים.
אברהם מיכאלי: אל תקבל את זה אישית – אין לי התנגדות להצעה שלך.
שכיב מוראד שנאן: הרעיון - התחלתי בזה בכנסת הקודמת.
אברהם מיכאלי: אבל כרגע עובדתית אנחנו מדיחים מי שמכהן היום.
שכיב מוראד שנאן: הבחור הוא לא חבר כנסת, לא נבחר.
אברהם מיכאלי: אבל הוא נבחר כחוק.
שכיב מוראד שנאן: יש חברי כנסת, שזכותם לייצג את הכנסת.
והבה והבה: אבל חברי כנסת, מותר להם להתמודד, ואם הוא מתמודד ומפסיד, למה אתה כופה אותו על הכנסת ועל העדה?
והבה והבה: למה אתה כופה אותו גם על הכנסת, גם על הסיעה שלו, שחצי ממנה הצביעה בשבילי – לא בשבילו – וגם על העדה?
והבה והבה: אתה כופה אותו.
שכיב מוראד שנאן: את מי?
שכיב מוראד שנאן: יש פה ארבעה חברי כנסת- - -
והבה והבה: ממה אתה פוחד?
שכיב מוראד שנאן: אני פוחד?
והבה והבה: אז למה אתה צריך לשריין את עצמך?
והבה והבה: אז גם תשריין את עצמך, להיות ראש מועצה בחורפיש ולא יודע מה עוד.
שכיב מוראד שנאן: מה זה קשור?
שכיב מוראד שנאן: יריב, שימחק את הדברים שלו מהפרוטוקול וילמד לדבר.
והבה והבה: אתה אמרת "קשקוש", לא אני.
והבה והבה: אני נאחז במילה שלך.
שכיב מוראד שנאן: שמור על הפה שלך, ותדבר בגובה שלך.
שכיב מוראד שנאן: לא אמרתי שאתה מקשקש.
יריב לוין: רבותיי, לא זה העניין.
יריב לוין: אנחנו רוצים להגיע לתוצאה שתהיה הגיונית וסבירה.
יריב לוין: הושבתי ביניכם את חמד...
שכיב מוראד שנאן: אנחנו חברים.
והבה והבה: אנחנו חברים ותיקים.
והבה והבה: משפט לשכיב: אני כיהנתי גם כממלא מקום ראש מועצה, גם כראש ועדת תכנון ובנייה, ואני מכיר את הבעיות של התכנון והבנייה בדליית אל-כרמל, בכל הסקטור הדרוזי, את בעיות החשמל שקיימות.
והבה והבה: חשבתי ששכיב יבוא להתעסק עם הדברים הכבדים.
יריב לוין: אני מבקש.
שכיב מוראד שנאן: זה כבר קטנוניות.
שכיב מוראד שנאן: אתה לא יודע במה אני מתעסק.
יריב לוין: כשהוא ילך לקלפי בפעם הבאה, כל אחד ישקול לפי מיטב הבנתו.
יריב לוין: אני יכול להעיד, שחבר הכנסת שנאן עושה פה עבודה חשובה ויסודית.
יריב לוין: אל תיקח את זה למקומות האלה.
יריב לוין: מר והבה, לגופו של הנושא ולגופו של עניין, גם מבחינתך אישית, שאתה בכל זאת אדם שנבחר, ואם תתקבל הגרסה של הצעת החוק, כפי שמציע אותה חבר הכנסת שנאן, אתה תאבד את מקומך בוועדה, ולכן מטבע הדברים יש לך כל הזכות שבעולם להציג את עמדתך, למה לא צריך לעשות את זה, ואתה יכול להציג אותה.
והבה והבה: אני מתנגד לתחולת החוק – מתי זה יתחיל.
והבה והבה: לעניות דעתי, זה צריך להיות בקדנציה הבאה, כי בקדנציה הזאת אני נבחרתי כדין, בבחירות חשאיות, חוקיות, דמוקרטיות.
והבה והבה: גם, אם עכשיו, עד שיעביר את החוק ויפרסם אותו, ויבחרו ביניהם אחד, ויפרסמו ברשומות, יעברו מספר חודשים, והבחירות קרובות, בין כה לא יהיו גם דיונים, לכן אני מציע שזה יתחיל אחרי הבחירות הבאות.
חמד עמאר: אתה לא מתנגד לעצם החוק.
והבה והבה: לנוסח החוק – לא.
יריב לוין: עו"ד דארין דניאל ממשרד המשפטים, אם תהיה לך איזושהי הערה תוך כדי ההקראה או התייחסות – את יכולה באופן חופשי להתערב, כמובן.
ארבל אסטרחן: אנחנו מתייחסים פה לא לנוסח שעבר בטרומית אלא לנוסח שהכנתי לקראת הישיבה, שבמהות אין בו שינויים, אבל הוא מנוסח בצורה טובה יותר – עברתי עליו עם מחלקת נוסח החוק.
ארבל אסטרחן: מוצע לתקן את סעיף 11 לחוק בתי הדין הדתיים הדרוזיים, שזה הסעיף שעוסק בהרכב ועדת המינויים, שהיא מציעה את מינויים של קאדים מד'הב, שמתמנים על-ידי נשיא המדינה.
ארבל אסטרחן: היום הפסקאות הראשונות שמופיעות פה - זה עניין טכני – היום רשימת חברי ועדת המינויים לא ממוספרת – היא כתובה כרשימה, ולכן אנחנו רוצים להפוך את זה לפסקאות.
ארבל אסטרחן: יו"ר המועצה הדתית הדרוזית יהיה הנציג הראשון בוועדת המינויים – זאת תהיה פסקה (1).
שכיב מוראד שנאן: יש היום ראש בית דין לערעורים?
שכיב מוראד שנאן: אין, נכון?
שכיב מוראד שנאן: ויכול להיות שיושב-ראש המועצה הדתית, שהיום זה השייח' מואפק טריף, יכהן גם כראש בית הדין לערעורים, ואז זה יהיה אותו אדם.
שכיב מוראד שנאן: הכוונה למצב שיכול להיות, גברתי ממשרד המשפטים.
אברהם מיכאלי: למה אין?
אברהם מיכאלי: כי לא רצו למנות?
שכיב מוראד שנאן: לא יודע.
אברהם מיכאלי: אבל יש תפקיד כזה.
דארין דניאל: זה נושא מאוד רגיש, שמטופל היום, ויש כמה פניות שנוגעות לנושא הזה במשרד המשפטים.
דארין דניאל: יש סעיף 29, שיש שם הוראת מעבר, שמדברת על הכהונה של ראש המועצה הדתית כראש בית הדין לערעורים.
דארין דניאל: אני מציעה שבמסגרת ההצעה הזאת, במיוחד שהנושא הזה לא נכלל בהצעת החוק שניתנה עליה עמדת הממשלה, שהנושא לא יידון היום.
דארין דניאל: זה לא נושא פשוט.
יריב לוין: בסדר, אם כי אני קורא לכם להידרש לעניין הזה.
דארין דניאל: זה בטיפול.
דארין דניאל: יש הצעת חוק בנושא.
שכיב מוראד שנאן: יש הצעת חוק ממשלתית?
דארין דניאל: יש הצעה לתיקון, אבל זה נושא מאוד רגיש, כפי שחברי הכנסת ודאי יודעים.
דארין דניאל: התפקיד קיים, ימשיך להיות קיים.
אברהם מיכאלי: מי ממלא אותו היום?
דארין דניאל: אין אף אחד שממלא אותו.
דארין דניאל: יש הצעות למינוי, אבל זה נושא מאוד רגיש, כפי שכולכם יודעים.
דארין דניאל: התפקיד קיים ויישאר.
שכיב מוראד שנאן: בעיית כפל התפקידים.
דארין דניאל: אין בעיה של כפל תפקידים.
דארין דניאל: יש הוראת מעבר, שהתייחסה לשייח' אמין טריף, שכיהן מכוח הוראת המעבר כנשיא בית הדין לערעורים.
דארין דניאל: ההוראה הזאת לא חלה, נכון להיום, לכן יש צורך באיוש המשרה.
דארין דניאל: הנושא נבדק כיום.
דארין דניאל: אני לא יכולה לומר מה בדיוק המצב.
חמד עמאר: הנושא מאוד רגיש, אבל השייח' אמין טריף ז"ל נפטר בתחילת שנות ה-90.
חמד עמאר: אנחנו מדברים שנים רבות אחרי, ועדיין אנחנו מדברים על הוראות מעבר, והנושא רגיש.
חמד עמאר: חייבים לפתור את הנושאים הרגישים.
דארין דניאל: כמובן, אשמח להעביר את זה הלאה ללשכת השר.
חמד עמאר: נעשה את זה בהצעת חוק.
דארין דניאל: כמובן, אני לא יכולה להשיג עמדה משפטית- - - בטח לא בהצעה- - -
יריב לוין: יש טיוטה של תזכיר הצעת חוק ממשלתית, שנוגע לכל מיני הוראות - חלקן טכניות, חלקן יותר מהותיות בעניין אופן פעולת בית הדין הדתי הדרוזי, שאני מבין שכבר הוכנה.
יריב לוין: נאמר לי באחרונה שבאפריל היה דיון אחרון בעניין הזה, ואנחנו פשוט מחכים ומצפים שהצעת החוק הממשלתית תובא בקריאה ראשונה, ואפשר יהיה לקדם אותה.
יריב לוין: אם את מכירה את הנושא, את יכולה לעדכן אותנו, איפה זה עומד?
דארין דניאל: אני ממונה על בתי הדין הדתיים, וכמובן, כל הצעת חוק לבתי הדין השונים עוברת דרכי.